Желімбас

ЖЕЛІМБАС(Vіscarіa) – қалампырлар тұқымдасына жататын көп жылдық шөптесін өсімдіктер туысы. Солтүстік жарты шардың қоңыржай және салқын аймақтарында кездесетін 5 түрі белгілі. Қазақстанның далалық аймағындағы ормандардың шеттерінде, шөпті беткейлерінде өсетін 1 түрі – жабысқақ желімбас (V. vіscose) бар. Биіктігі 30 – 80 см, сабағы тік өседі, қарапайым немесе аздап бұтақтанған. Тамыр жапырақтары қандауыр тәрізді, сабақ бойындағылары ұзынша, отырыңқы. Тостағанша жапырақшалары қоңырау сияқты, бес тісті, күлтелері қызыл күрең түсті. Аталығы 10, аналық мойны бесеу. Гүлдері шашақты-сыпыртқы гүлшоғырына топталған. Гүлшоғырының білігі жабысқақ болады, өсімдіктің аты осыған байланысты қойылған. Маусым – шілде айларында гүлдеп, жемістенеді. Жемісі – қорапша.

"Қазақ Энциклопедиясы"

 Дереккөздер 

Санат:Қалампырлар